Publication: Magyar Közlöny
Issue: MK-2001-128 (Year: 2001, Number: 128)
Era: 1990-2004
Section: a 2001. évi LXXIV. törvényhez
Paragraph Index: 967

9. Az Szja tv. 1. számú melléklete a következő 9.3. alponttal egészül ki: „9.3. Az iskolakezdési támogatás adómentességével kapcsolatos rendelkezések: 9.3.1. A 8.30. alpont rendelkezésében meghatározott adómentességet az a munkáltató, illetve bér kifizetője érvényesítheti, amely (aki) rendelkezik a szülő 9.3.2. alpont szerinti nyilatkozatával, amelynek alapján megállapítható, hogy a gyermekre, a tanulóra tekintettel adómentes iskolakezdési támogatást más munkáltató, bér kifizetője nem nyújtott. 9.3.2. Az a magánszemély, aki a gyermekre, a tanulóra tekintettel adómentes iskolakezdési támogatásban részesült, nyilatkozatot ad — házastársa adóazonosító jelének, valamint a gyermek adóazonosító jelének (ennek hiányában természetes azonosító adatainak) feltüntetésével — arról, hogy a gyermek, a tanuló a házastársa útján adómentes iskolakezdési támogatást nem szerzett. A nyilatkozat átvételét a munkáltató, illetve a bér kifizetője igazolja. 9.3.3. A munkáltató, a bér kifizetője az adómentes iskolakezdési támogatás összegéről magánszemélyenként — az adóazonosító jel, valamint a magánszemély útján adómentes iskolakezdési támogatásban részesített gyermek(ek), tanuló(k) adóazonosító jelének (ennek hiányában természetes azonosító adatainak) feltüntetésével — az adózás rendjéről szóló törvényben a munkáltatóra előírt határidőig adatot szolgáltat az adóhatóság számára. 9.3.4. Ha az adóhatóság a magánszemély valótlan nyilatkozata következtében állapít meg adóhiányt a munkáltató, a bér kifizetője terhére, akkor az adóhiány és annak jogkövetkezményei megfizetésére — a munkáltató, a bér kifizetője helyett — a magánszemélyt kötelezi.”

Source: https://magyarkozlony.hu/hivatalos-lapok/1a8131766629c8772fdb9bc456a72f8ff955c3bf/dokumentumok/624a4b0d679d492b4645014b7d1d02c59650b8c7/letoltes